Bratislava 6. apríla 2016 (TASR/HSP/Foto:TASR-Pavel Neubauer)
Orgovánová verí, že Ravasz v úrade urobí všetko, čo bude v jeho možnostiach
Úrad splnomocnenca vlády SR pre rómske komunity potrebuje odborníka v rómskej problematike a už zorientovaného človeka v štátnej správe. Zhodli sa na tom bývalá rómska splnomocnenkyňa Klára Orgovánová a rómska aktivistka Ingrid Kosová. Priamo osobu Ábela Ravasza nechceli komentovať. Nehodnotili ani jeho odborné zázemie. Veria však, že v úrade urobí všetko, čo bude v jeho možnostiach.
Ábel Ravasz bude novým rómskym splnomocnencom, potvrdil dnes minister vnútra Robert Kaliňák (Smer-SD). Funkcie sa má ujať vo štvrtok (7.4.). Ravasz je nominantom Mosta-Híd. Je sociológom a od novembra 2015 viedol Inštitút Mateja Bela. Nie je Róm.
"Očakávala by som, že politici na tento post dosadia človeka, ktorý je zorientovaný po odbornej, administratívnej a inštitucionálnej stránke," povedala Orgovánová pre TASR. Úrad má podľa nej veľmi praktickú politiku, regionálne štruktúry a rozbehnuté projekty, ktoré treba podľa nej poznať. "Musí mu preto šéfovať človek so skúsenosťami zo štátnej správy i s rešpektom medzi politikmi," povedala. Verí, že Ravasz dá zo seba na tomto poste všetko. Má však obavy, že politici sa na vec pozerajú inou optikou a dostanú ho do pozície, ktorá mu nedá dostatočný vplyv na zmeny.
Vládny splnomocnenec má byť podľa Kosovej Róm. Takáto nominácia je signálom, že Rómovia nie sú v spoločnosti stále vnímaní ako rovnocenní, myslí si. "Vláda ukázala, že nevníma rómsku problematiku ako jednu zo svojich priorít," upozornila.
Kosová už dlhodobo poukazuje na to, že úrad splnomocnenca by mal mať posilnené kompetencie. Inak sa v ňom zásadné reformy robiť nedajú. "Možno ale Ravasz prekvapí a bude jeden z najúspešnejších splnomocnencov vôbec," dodala.
"Je to mladý muž, ktorý v podstate celú svoju profesionálnu kariéru venoval práve týmto aktivitám," povedal dnes Kaliňák o Ravaszovi. Ten nahradí vo funkcii rómskeho splnomocnenca Petra Polláka, ktorého dnes vláda z tohto postu odvolala.
Rómska problematika bude podľa Kaliňáka patriť medzi priority tejto vlády. "Myslím si, že tých projektov, ktoré môžu naozaj zásadne zmeniť situáciu, je na stole pomerne dosť," dodal.